**Paskaidrojuma raksts**

**par Ogres novada pašvaldības saistošo noteikumu Nr. 21/2025 “Grozījumi Ogres novada pašvaldības 2025. gada 30. janvāra saistošajos noteikumos Nr. 1/2025 “Par Ogres novada pašvaldības 2025. gada konsolidēto budžetu””**

**1. VISPĀRĪGA INFORMĀCIJA PAR GROZĪJUMU BŪTĪBU**

Pamatojoties uz Ogres novada pašvaldības budžeta izpildes analīzi gan ieņēmumos, gan izdevumos, papildu piešķirto finansējumu mācību līdzekļu iegādei pašvaldības izglītības iestādēm un papildu līdzekļiem Eiropas Savienības projektu realizācijai, Ogres novada pašvaldības pieņemtajiem lēmumiem un izmaksām saistībā ar iepirkumu komisijas pabeigtām iepirkuma procedūrām, Ogres novada pašvaldības 2025. gada 26. jūnija budžeta grozījumos apkopoti šādi priekšlikumi pašvaldības budžeta grozījumiem:

1. precizēt ieņēmumu prognozes;
2. precizēt izdevumus pamatbudžetā valdības funkcionālajām kategorijām un ekonomiskās klasifikācijas kodiem;
3. precizēt pamatbudžeta finansēšanas daļu.

**2. Ogres novada pašvaldības ieņēmumi**

Ogres novada pašvaldības pamatbudžeta ieņēmumi saskaņā ar grozījumiem ir **113 144 055 EUR**, kas, salīdzinot ar sākotnēji apstiprināto budžetu, ir palielināti par **831 597 EUR**.

|  |  |  |  |
| --- | --- | --- | --- |
| **Ieņēmumi** | **2025. gada budžets EUR** | **Grozījumi** | **2025. gada koriģētais budžets EUR** |
| Nodokļu ieņēmumi | 72 795 159 | 0 | 72 795 159 |
| Nenodokļu ieņēmumi | 351 513 | 715 700 | 1 067 213 |
| Maksas pakalpojumi un citi pašu ieņēmumi | 7 056 080 | 9 141 | 7 065 221 |
| Ārvalstu finanšu palīdzība | 122 622 | 9 960 | 132 582 |
| Pašvaldību saņemtie transferti no valsts budžeta daļēji finansētām atvasinātām publiskām personām | 7 500 | 0 | 7 500 |
| Valsts budžeta transferti | 31 329 584 | 96 796 | 31 426 380 |
| Pašvaldību budžetu transferti | 650 000 | 0 | 650 000 |
| **KOPĀ :** | **112 312 458** | **831 597** | **113 144 055** |

*1. tabula. Ogres novada pašvaldības ieņēmumu izmaiņas 2025. gada jūnija grozījumos.*

Ogres novada pašvaldības pamatbudžeta ieņēmumu palielinājumu pamatā veido nenodokļu ieņēmumu pārpilde, kā arī realizējamo un jaunu Eiropas Savienības projektu investīcijas un citi pašvaldības budžetā saņemtie valsts transferti noteiktam mērķim.

**Nenodokļu ieņēmumi:** Ogres novada pašvaldības 2025. gada jūnija budžeta grozījumos šieieņēmumi palielinās par **715 700 EUR.** Galvenokārt tas saistīts ar ieņēmumiem no Ogres novada pašvaldībai piederošo SIA “ĶILUPE” (reģistrācijas numurs: 40003399703) kapitāla daļu pārdošanas 701 562,50 EUR apmērā, kā arī ieņēmumiem no pašvaldības īpašuma pārdošanas saskaņā ar domes pieņemtajiem lēmumiem.

**Valsts budžeta transferti:** Ieņēmumi, ko pašvaldība saņem no valsts budžeta konkrētam mērķim. Ogres novada pašvaldības 2025. gada budžeta grozījumos šie ieņēmumi palielinās par **96 796 EUR.** Plānots valsts finansējums mācību līdzekļu iegādei – pašvaldības izglītības iestādēm 2025. gadā 309 511 EUR apmērā, precizēts dotācijas apmērs mūzikas un mākslas skolu pedagogiem, to palielinot par 33 524 EUR.

Precizēti transfertos no valsts budžeta Ogres novada pašvaldībai 2025. gada jūnija budžeta grozījumos projektu ieņēmumi, attiecīgi gan samazināti, gan palielināti tiem plānotie ieņēmumi. Plānoti arī ieņēmumi vairākiem jauniem investīciju projektiem, lielākie no tiem ir trīs Erasmus programmas projektiem, ko realizē Ogres kalna pamatskola, Taurupes pamatskola un Ogres Valsts ģimnāzija par kopējo summu 156 765 EUR. Savukārt izņemti plānotie ieņēmumi projekta “Siltumnīcefekta gāzu emisiju samazināšana Ogres novada pašvaldības teritorijas apgaismojuma infrastruktūrā”, kura realizācija netika atbalstīta 433 204 EUR apmērā.

**Ārvalstu finanšu palīdzība:** Ogres novada pašvaldības 2025. gada jūnija budžeta grozījumos šieieņēmumi palielinās par **9 960 EUR** jauna Nordplus programmas projekta realizācijai Jumpravas pamatskolā.

**Budžeta iestāžu ieņēmumi:** Ogres novada pašvaldības 2025. gada 25. jūnija budžeta grozījumos ir palielināti par **9 141 eiro**, kas pamatā saistīts ar ieņēmumu pārsniegumu par nekustamā īpašuma nomu.

**3. Ogres novada pašvaldības budžeta izdevumi**

Ogres novada pašvaldības 2025. gada pamatbudžeta izdevumu daļā precizēti izdevumi pa funkcionālajām kategorijām un ekonomiskās klasifikācijas kodiem, kopumā izdevumus palielinot par **1 296 347 eiro,** kas pamatā saistīts ar izglītības iestāžu budžetu palielināšanu mācību līdzekļu iegādei, projektu izmaksu precizējumiem, jaunu investīciju projektu realizācijas uzsākšanu, kā arī Ogres novada pašvaldības pieņemtajiem lēmumiem par papildus līdzekļu piešķiršanu.

**Vispārējie valdības dienesti:** Ogres novada pašvaldības izdevumi samazināti par **306065 eiro**. Pašvaldības institūciju un domes deputātu funkciju darbības nodrošināšanai izdevumi palielināti par 3 030 eiro, kas pamatā saistīts ar lēmumu par ģeneratora iegādi (3 000 eiro) nogādāšanai Ukrainā.

Izdevumi neparedzētiem gadījumiem saskaņā ar pašvaldības domes pieņemtajiem lēmumiem samazināti par 316 893 eiro un papildināti par 7 798 eiro izdevumos nesadalīto summu no Ogres novada pašvaldībai piederošo SIA “ĶILUPE” kapitāla daļu pārdošanas.

**Sabiedriskā kārtība un drošība.** 2025. gada budžeta grozījumos izdevumi palielināti par **20 583** eiro sakarā ar nepieciešamību palielināt divas štata vietas pašvaldības policijā, lai nodrošinātu sabiedrisko drošību Brīvības ielā 2.

**Ekonomiskā darbība –** izdevumi 2025. gada jūnija budžeta grozījumos palielināti par **822 953 eiro**. Tai skaitā autotransportam plānotie izdevumi palielināti par 457 953 eiro. Saskaņā ar lēmumiem Strēlnieku prospekta (no Dārza ielas līdz Jāņa Čakstes prospektam), Ogrē būvniecībai papildus 46 884 eiro un projekta “Skolas ielas (posmā no Pirts ielas līdz Jaunogres prospektam), Ogrē pārbūve uzņēmējdarbības veicināšanai, Nr. 5.1.1.1/2/24/A/004” realizācijai papildus 52 012 eiro. Pamatojoties uz uzņēmēja vēstuli un pašvaldības projekta “Veloceļa izbūve posmā no Ciemupes līdz Lielvārdei, Ogres novadā I kārta (Ciemupe - Ķegums), II kārta (Ķegums - Lielvārde)” vadītāja iesniegumu par nepieciešamajiem papildus līdzekļiem 332 617 eiro šī projekta pabeigšanai, jo būvprojekta 2. kārta tiek realizēta Ķeguma HES ūdenskrātuves tiešā tuvumā, kam ir būtiska ietekme uz gruntsūdens līmeni.

Sakarā ar 24.04.2025 lēmumu “Par senlatviešu koka pils modeļa “Uldevena” konstrukciju atjaunošanu un amatnieku darbnīcu izveidi”, pašvaldības aģentūra "Tūrisma, sporta un atpūtas kompleksa "Zilie kalni" attīstības aģentūra" palielināja izdevumus šim mērķim 365 000 eiro apmērā, par šo summu samazinot plānoto atlikumu uz gada beigām.

|  |  |  |  |
| --- | --- | --- | --- |
| **Izdevumi** | **2025.gada budžets EUR** | **Grozījumi** | **2025.gada koriģētais budžets EUR** |
| **Izpildvaras institūcijas** | 7 036 654 | 3 030 | 7 039 684 |
| **Pārējie iepriekš neklasificētie vispārējie valdības dienesti (Vēlēšanas)** | 209 234 | 0 | 209 234 |
| **Pašvaldības parāda darījumi** | 3 604 634 | 0 | 3 604 634 |
| Vispārēja rakstura transferti no pašvaldību budžeta valsts budžetam | 153 671 | 0 | 153 671 |
| Pašvaldību savstarpējie norēķini | 940 000 | 0 | 940 000 |
| Izdevumi neparedzētiem gadījumiem | 380 000 | -309 095 | 70 905 |
| **Sabiedriskā kārtība un drošība** | 2 311 628 | 20 583 | 2 332 211 |
| **Ekonomiskā darbība (bez autotransp.)** | 1 824 714 | 365 000 | 2 189 714 |
| **Autotransports** | 9 622 609 | 457 953 | 10 080 562 |
| **Vides aizsardzība** | 2 012 262 | 50 323 | 2 062 585 |
| **Pašvaldības teritoriju un mājokļu apsaimniekošana** | 19 683 508 | -361 025 | 19 322 483 |
| **Veselības aprūpei** | 229 968 | 0 | 229 968 |
| **Atpūta, kultūra un reliģija** | 14 063 378 | 316 723 | 14 380 101 |
| **Izglītība** | 58 675 056 | 749 345 | 59 424 401 |
| **Sociālai aizsardzībai** | 10 736 623 | 3 510 | 10 740 133 |
| **KOPĀ :** | **131 483 939** | **1 296 347** | **132 780 286** |

*2.tabula. Ogres novada pašvaldības izdevumu izmaiņas 2025. gada jūnija grozījumos.*

**Vides aizsardzība –** izdevumi palielināti par **50 323 EUR**. Lielākais izdevumu pieaugums saistīts ar PA “Ogres komunikācijas” darbību – pieaugums 39 752 EUR.

**Pašvaldības teritoriju un mājokļu apsaimniekošana –** 2025. gada jūnija budžeta grozījumos izdevumi samazināti par **361 025 EUR**. Tas galvenokārt saistīts ar to, ka netiks realizēts projekts "Siltumnīcefekta gāzu emisiju samazināšana Ogres novada pašvaldības teritorijas apgaismojuma infrastruktūrā" 618 863 EUR apmērā, jo projekts netika atbalstīts. Savukārt papildus finansējums plānots Gājēju tuneļa ieejas mezglu atjaunošanai Ogrē, Brīvības ielā 210 000 EUR apmērā. Rotaļu laukumu izveidošanai lauku teritorijās (Lielvārdē un Madlienā) plānots papildus finansējums 21 235 EUR.

**Atpūta, kultūra un reliģija –** izdevumi palielināti par **316 723 EUR**. Pamatā palielinājums ir saistīts ar pieņemtajiem lēmumiem par papildus finansējumiem: peldbaseina “Neptūns” darbības termiņa pagarināšanai vasaras sezonā - 20 000 EUR; muzeja eksponātu izveidei Brīvības ielā 2, Ogrē – 11 138 EUR; atbalsta sniegšanai kultūras norisēm daudzveidīgu kultūras piedāvājumu sekmēšanai Ogres novadā – 50 000 EUR; Taurupes muižas klēts ekspozīcijai – 26 898 EUR; jaunās bibliotēkas un jauniešu centra ēkas Lielvārdē priekšizpētei – 8 410 EUR; projekta “LED ekrānu piegāde un uzstādīšana” īstenošanai – 170 610 EUR un papildus ekrānu aizmugures dekoratīvām apdarēm 8 112 EUR; VKKF projekta "Satiec rakstnieku Lielvārdē" realizācijai 1 000 EUR; apgaismojuma izbūve pie Meņģeles Tautas nama – 6 390 EUR; verandas atjaunošanai ēkā ''Viļņi'', Ķeipenē – 7 589 EUR.

**Izglītība –** izdevumi palielināti par **749 345 EUR**, tai skaitā mācību līdzekļu iegādei Izglītības iestādēs izdevumi palielināti par 309 511 EUR, palielināts finansējums darba samaksai pedagoģiskajiem darbiniekiem profesionālās ievirzes izglītības iestādēs par 33 408  EUR.

Finansējums “Pārējā citur neklasificētā izglītība” (izglītības projektu realizācijai) palielināts par 395 185 EUR. Pamatā tas ir saistīts ar diviem jauniem Erasmus programmas projektiem, ko realizē Ogres kalna pamatskola un Ogres Valsts ģimnāzija par kopējo summu 155 265 EUR un vienu jaunu Nordplus programmas projekta realizāciju Jumpravas pamatskolā 9 960 EUR apmērā. 2025.gada budžeta grozījumos tiek plānots uzsākt Ikšķiles vidusskolas rekonstrukcijas darbus par kopējo summu 223 715 EUR.

**Sociālā aizsardzība –** 2025. gada budžeta grozījumos izdevumi palielināti par **3510 EUR**, tas ir saistīts ar lēmumiem par papildus finansējuma piešķiršanu Ukrainas civiliedzīvotāju dalībai nometnē IE(SPĒJA) un Kijevas sabiedriskās organizācijas dienas centra “Sonyachnu promin” pilngadīgu personu ar invaliditāti un viņu pavadošo personu uzņemšanu Ogres novadā.

**4. Ogres novada pašvaldības budžeta FINANSĒŠANA**

**AIZŅĒMUMI**

Ogres novada pašvaldībai 2025. gada jūnija budžeta grozījumos plānoto aizņēmumu apjoms palielināts par 15 684 EUR.



*3. tabula. Ogres novada pašvaldības plānoto aizņēmumu izmaiņas 2025. gada jūnija grozījumos.*

Līdzekļu atlikumu uz gada beigām Ogres novada pašvaldības 2025. gada jūnija grozījumos plānots samazināt par **449 066 EUR**, kas galvenokārt saistīts ar 24.04.2025. lēmumu “Par senlatviešu koka pils modeļa “Uldevena” konstrukciju atjaunošanu un amatnieku darbnīcu izveidi”, pašvaldības aģentūra "Tūrisma, sporta un atpūtas kompleksa "Zilie kalni" attīstības aģentūra" palielināja izdevumus šim mērķim 365 000 EUR apmērā, par šo summu samazinot plānoto atlikumu uz gada beigām. Arī pašvaldības aģentūra “Ogres komunikācijas” samazināja plānoto atlikumu uz gada beigām par 78 566 EUR un pašvaldības aģentūra “Rosme” par 5 500 EUR.

Domes priekšsēdētājs E. Helmanis